V. Soboňa, poslanec: (2004-09-21):
Chcem poukázať na niekoľko kľúčových bodov, ktoré potvrdzujú skutočnosť, že celá reforma je zameraná na úplnú kontrolu finančných tokov v zdravotníctve, vytvorenie takých väzieb, ktoré napriek zdaniu zvýšenej samostatnosti autonómie úplne zväzujú ruky zdravotníckym zariadeniam. Samozrejme, že to môžeme pochopiť len vtedy, ak celú tú väzbu a prepojenosť medzi predkladanými reformnými zákonmi chápeme a ponímame. Prvá závažná skutočnosť je tá, že v zdravotníctve nebudú existovať žiadne štátne organizácie, žiadne národné centrá, ústavy, ktoré v súčasnosti pracujú, myslím si, niektoré na veľmi vysokej úrovni. Všetko je podriadené privatizácii, ktorá podľa tohto zákona je riadená doteraz úplne nevídaným spôsobom. Pôjdeme po poriadku. Najprv sa zastavím pri § 5, verejná minimálna sieť poskytovateľov a § 6, verejná sieť poskytovateľov. V § 5 je uvedené: „Verejná minimálna sieť poskytovateľov je usporiadanie najmenšieho možného počtu verejne dostupných poskytovateľov na príslušnom území v takom počte a zložení, aby sa zabezpečila efektívna dostupná, plynulá, sústavná, odborná zdravotná starostlivosť s prihliadnutím na počet obyvateľov príslušného územia, chorobnosť a úmrtnosť obyvateľov príslušného územia, migráciu cudzincov a osôb bez štátnej príslušnosti na príslušnom území“ a d) dostupné finančné zdroje. V tomto bode d) už pravdepodobne nie je potrebné, aby sa zabezpečila efektívna, dostupná, plynulá, sústavná, odborná zdravotná starostlivosť, lebo jednoducho keď nebudú zdroje, táto verejná minimálna sieť toto nebude môcť obsiahnuť. Minimálnu sieť podľa ods. 1 ustanoví všeobecne záväzný právny predpis, ktorý vydá Ministerstvo zdravotníctva Slovenskej republiky. Paragraf 6 hovorí: Verejnú sieť poskytovateľov tvoria verejne dostupné poskytovatelia, ktorí majú aspoň s jednou zdravotnou poisťovňou uzavretú zmluvu o poskytovaní zdravotnej starostlivosti. Povolenie na prevádzkovanie zdravotníckych zariadení vydáva po prvé ministerstvo zdravotníctva, po druhé samosprávny kraj. Ak teda zdravotnícke zariadenie dostane povolenie na prevádzku, to ešte neznamená, že bude súčasťou verejnej siete, pretože nemusí uzatvoriť zmluvu ani s jednou poisťovňou. Ak by aj takúto zmluvu uzavrel poskytovateľ alebo zariadenie, zdravotnícke, nemusí byť súčasťou verejnej siete, pretože ministerstvo zdravotníctva sa rozhodne podľa § 5 ods. 1 písm. d), že nie sú dostupné finančné zdroje a minimálna sieť bude rozsahom totožná s verejnou sieťou a minimálnu sieť ustanovuje v konečnom dôsledku, ako som povedal, Ministerstvo zdravotníctva Slovenskej republiky. Ak však spomenieme základnú sedmičku, čo má priniesť táto reforma, trošku si zopakujeme: úplnú kontrolu finančných tokov v zdravotníctve s možnosťou rozhodujúcim spôsobom kontrolovať a riadiť tok peňazí, povinnosť pre zdravotnícke zariadenia a poisťovne tvoriť zisk, presvedčivo dokazuje smerovanie týchto zdrojov. Po druhé, získať úplnú kontrolu nad celým majetkom zdravotníctva na Slovensku bez ohľadu na to, komu majetok v tomto čase patrí, alebo aká je forma jeho vlastníctva. Po tretie, zabezpečiť vlastnícke právo na tento majetok, po štvrté, zabezpečiť prideľovanie vlastníctva cielene pre konkrétne fyzické a právnické osoby priamo zákonom, po piate, v konečnom dôsledku vytvoriť zo zdravotníctva jednu z najlepšie prosperujúcich firiem pre malé komerčné zoskupenie jednotlivcov bez toho, aby bol potrebný vstup súkromného kapitálu. Potrebný kapitál je poskytovaný zo štátneho rozpočtu a jeho väčšiu časť tvoria verejné financie. Po šieste, stabilitu tohto stavu zabezpečí zo zákona takou inštitúciou, ktorá bude schopná odolávať akýmkoľvek politickým otrasom, to myslím na úrad. A teraz, v bode 7, zakotviť také kontrolné mechanizmy vnútri systému, ktoré v budúcnosti vylúčia možnosť účinných protestov. Takže ak niektorý majiteľ povolenia na prevádzkovanie zdravotníckeho zariadenia bude mať iné názory, bude veľmi ľahké predvídať podľa tohto zákona jeho osud. A čo ešte takýto precízny mocenský dohľad nad sieťou zabezpečuje? Nuž ak bude verejná sieť v rozsahu minimálnej, znovu je veľký predpoklad, že únik financií smerom k pacientom bude čo najmenší a tým automaticky aj dividendy budú vyššie. V § 9 je zakotvený systém kvality. Musím povedať, je rozpracovaný tak, priam diletantským spôsobom, že človeka neznalého veci musí šokovať, ale ak zvážime, že základným poslaním transformácie zdravotníctva má byť tvorba zisku, potom je to iný pohľad. Systém kvality v § 9 hovorí: ods. 1: Poskytovateľ je povinný nepretržite zabezpečovať systém kvality a dodržiavanie a zvyšovanie kvality tak, aby sa vzťahoval na všetky činnosti, ktoré môžu v zdravotníckom zariadení ovplyvniť zdravie osoby alebo priebeh jej liečby, personálne zabezpečenie, materiálno-technické vybavenie zdravotníckeho zariadenia zodpovedalo najmenej požiadavkám ústavy podľa § 8, ods. 2: posudzovanie systému kvality vykonáva autorizovaná osoba podľa osobitného predpisu.“ Nič viac, ani jedna čiarka, nikde v zákonoch nehovorí a to sme v dobe, keď technická revolúcia v oblasti zberu informácií, monitorovania rôznych ukazovateľov za pomoci algoritmov, rôzne anonymné kontroly, rôzne štatistické výkazy sú na takej úrovni, že sa prakticky od zeleného stola dá dokonale kontrolovať systém kvality. Ale vzhľadom na to, ak predpokladáme, že je veľmi dôležité, v tomto systéme, je tvorba zisku, potom je možné predpokladať, že dôsledná kontrola kvality by riadne mohla skrížiť plány tých, ktorí sú na tučné zisky pripravení. V žiadnom zákone, v prerokovanej šestici zákonov, ako som už povedal, nie je popísaný účinný systém kvality zdravotnej starostlivosti. Je totižto nežiadúci. A teraz, ak dovolíte, pozastavím sa pri zlatom klinci zákona o poskytovateľoch. Zlatým jadrom tohto zákona je pochopiteľne transformácia štátnych organizácii. Odvolávam sa znovu na to, že ja sa nemôžem riadiť spoločnou správou, ktorú ste v poslednej chvíli prijali, a zakotvili ste zmeny, ktoré som jednoducho v tom rozsahu zákonov nemohol obsiahnuť, aj keď som začul niečo, že ste sa na niečom dohodli. Je to pochopiteľne riadne privatizačné sústo, preto koalíciu reformné zákony zjednocujú ako máločo. Je to pochopiteľné hlavne z toho dôvodu, pretože privatizácia strategických podnikov finančne uspokojí len veľkých žralokov, ale tu už čakajú postupne zoradené do radu aj menšie ryby, ako do čakacej listiny poslušní a lojálni čakajú na svoj zaslúžený podiel, veď si svoju prácu odviedli a schválením týchto zákonov sa ich túžby môžu naplniť. A úplne na záver sa znovu vrátim k § 90 zákona o poskytovateľoch, ods. 5., lebo keď už len to, že tam bol zakotvený, aj to mi stačí, ale viem o tom, že on tam bude zakotvený, pretože je tam síce uvedené v novom znení ods. 5 § 90, že vláda môže bezodplatne previesť podiely na samosprávne kraje, na obce a na školy, ale nie je tam nič písané o tom, čo, ako sa bude nakladať s akciami, a preto si myslím, som o tom presvedčený, že v pozmeňujúcich návrhoch sa ešte táto zmena objaví. Ale keby aj nie, už to, že tam bola, svedčí o tom, že takýto pokus o pridelenie podielov pre fyzické a právnické osoby musí, bol tam zakotvený a teda táto snaha existuje naďalej. Ďakujem pekne.